Выкажу меркаванне, што Стафан быў жанаты двойчы, і Ян, бацька Тадоры, быў сынам ад першага шлюбу з Аленай з Цадроўскіх, дачкой Аляксандра, канюшага менскага. Падобна, што аўтар знакамітага дыярыуша “Успаміны Яна Цадроўскага…”, у якім маляўніча апісана гісторыя Беларусі сярэдзіны і канца таго крывавага для беларускіх земляў XVII стагоддзя, скарбнік менскі Ян Цадроўскі быў дзядзькам Алены і, такім чынам, “прапрадзедам” Адама Міцкевіча. Род Цадроўскіх атабарыўся ў ВКЛ у 1650-х дзякуючы Яну, ротмістру каралеўскіх войскаў, які ў 1651 годзе біўся ў Інфлянтах з войскамі Івана Жахлівага. Па вайне ён знайшоў прытулак у Менскім ваяводстве, дзе пусціў трывалыя карані. Як і першы, так і яго нашчадкі, усе Цадроўскія трымаліся кальвінізму. У XVII стагоддзі яны былі далёка не апошнімі сярод радзівілаўскіх кліентаў, згаданых Крыштафа, Януша і Багуслава, таму сваяцтва Пянкальскіх і Цадроўскіх, можна сказаць, было непазбежным.